Broj: 711-I-1003-M-88/18-02-8

Zagreb, 6. srpnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Alenke Košiše Čičin-Šain, zamjenice direktora Fonda za zaštitu okoliša i energetsku učinkovitost,** za davanjem mišljenja Povjerenstva**,** na 17. sjednici, održanoj dana 6. srpnja 2018.g., daje sljedeće:

**MIŠLJENJE**

**Sukladno odredbama ZSSI-a, nema zapreke da dužnosnici Alenki Košiša Čičin-Šain, zamjenici direktora Fonda za zaštitu okoliša i energetsku učinkovitost, troškove puta i smještaja, povodom sudjelovanja na Green Finance Summit 2018.g., koji se održava 17. srpnja 2018.g. u Londonu, snosi Veleposlanstvo Ujedinjene Kraljevine Velike Britanije i Sjeverne Irske.**

Obrazloženje

Zahtjev za davanjem mišljenja Povjerenstva podnijela je Alenka Košiša Čičin-Šain, zamjenica direktora Fonda za zaštitu okoliša i energetsku učinkovitost. U knjigama ulazne pošte zahtjev je zaprimljen 26. lipnja 2018.g., pod poslovnim brojem 711-U-2004-M-88/18-01-5 povodom kojeg se vodi predmet broj M-88/18.

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje Vlada Republike Hrvatske, stoga je i Alenka Košiša Čičin-Šain povodom obnašanja dužnosti zamjenice direktora Fonda za zaštitu okoliša i energetsku učinkovitost na koju ju je imenovala Vlada Republike Hrvatske, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da je od strane Veleposlanstva Ujedinjene Kraljevine Velike Britanije i Sjeverne Irske u Republici Hrvatskoj pozvana na Green Finance Summit 2018. koji se održava 17. srpnja 2018.g. u Londonu. Dužnosnica od Povjerenstva traži mišljenje bi li plaćanje troškova zrakoplovnog prijevoza i hotelskog smještaja od strane navedenog Veleposlanstvo bilo u skladu s odredbama ZSSI-a.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavcima 2. do 4. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade. Dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Dužnosnik ne smije primiti dar je on u novcu, bez obzira na iznos te vrijednosnicu i dragocjenu kovinu.

Povjerenstvo tumači da Veleposlanstvo Ujedinjene Kraljevine Velike Britanije i Sjeverne Irske nije privatna pravna osoba u odnosu na koju bi dužnosnica Alenka Košiša Čičin-Šain, kao zamjenica direktora Fonda za zaštitu okoliša i energetsku učinkovitost, u okviru svojeg djelokruga, mogla doći u odnos zavisnosti ili obveze u smislu članka 11. stavka 1. ZSSI-a. Naime, veleposlanstva su diplomatska predstavništva najvišeg ranga države pošiljateljice u državi primateljici. Povjerenstvo tumači da dužnosnici ne mogu doći u odnos zavisnosti prema stranoj državi pa tako niti prema diplomatskom predstavništvu iste u Republici Hrvatskoj.

Povjerenstvo ukazuje dužnosnici da je sa stvarima, pravima i uslugama, koje bi joj eventualno bile ponuđene tijekom sudjelovanja na Green Finance Summit 2018. koji se održava 17. srpnja 2018.g. u Londonu, a koje bi predstavljale dar u smislu članka 11. ZSSI-a, dužna postupiti sukladno odredbama navedenog Zakona.

Slijedom navedenog, Povjerenstvo zaključuje da, sukladno odredbama ZSSI-a, nema zapreke da troškove puta i smještaja na Green Finance Summit 2018. u Londonu, dužnosnici Alenki Košiši Čičin-Šain podmiri Veleposlanstvo Ujedinjene Kraljevine Velike Britanije i Sjeverne Irske.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Alenka Košiša Čičin-Šain, elektroničkom dostavom

2. Internet stranica Povjerenstva

3. Pismohrana